Ο **Ραφαέλ "Ράφα" Μπενίτεθ** (*Rafael Benítez Maudes*, Μαδρίτη, 16 Απριλίου 1960) είναι Ισπανός προπονητής ποδοσφαίρου, ένας από τους πιο πετυχημένους και περιζήτητους προπονητές στην Ευρώπη. Από τον Ιούνιο του 2004 μέχρι τον Ιούνιο του 2010, ήταν προπονητής της Λίβερπουλ, ενώ στο παρελθόν έχει εργαστεί κατά σειρά στις ομάδες νέων της Ρεάλ Μαδρίτης, στη Βαγιαδολίδ, την Οσασούνα, την Εξτρεμαδούρα, την Τενερίφη και τη Βαλένθια.

Με τη Βαλένθια κατέκτησε δύο φορές το πρωτάθλημα ποδοσφαίρου Ισπανίας (2002 και 2004), καθώς επίσης και το Κύπελλο ΟΥΕΦΑ (2004) και έγινε έτσι ο πιο πετυχημένος προπονητής στην ιστορία της ομάδας μέσα σε τρία μόλις χρόνια. Στην πρώτη του χρονιά στη Λίβερπουλ, κατέκτησε το Τσάμπιονς Λιγκ και το Ευρωπαϊκό Σούπερ Καπ. Το 2006 οδήγησε την ομάδα του στην κατάκτηση του κυπέλλου Αγγλίας και τη μεγαλύτερη συγκομιδή πόντων στο πρωτάθλημα (82) για τη Λίβερπουλ από την ίδρυση της Πρέμιερ Λιγκ. Την περίοδο 2006-2007 η Λίβερπουλ με τον Ραφαέλ Μπενίτεθ πάντα στον πάγκο της έφτασε για δεύτερη φορά στον τελικό του Τσάμπιονς Λιγκ όπου ηττήθηκε από τη Μίλαν.

Το φθινόπωρο του 2007, διαφωνίες με τους Αμερικανούς ιδιοκτήτες της Λίβερπουλ, Τζορτζ Ζιλλέτ και Τομ Χικς έφεραν εσωτερικές αναταραχές στην ομάδα και οδήγησαν τους φίλους της Λίβερπουλ σε σειρά εκδηλώσεων στήριξης του προπονητή τους. Η καλύτερη χρονιά του στο πρωτάθλημα της Αγγλίας με την Λίβερπουλ ήταν την περίοδο 2008-09, όπου η ομάδα τερμάτισε στην δεύτερη θέση. Η κακή πορεία, όμως, την αμέσως επόμενη χρονιά (2009-10) οδήγησε τον Μπενίτεθ στην έξοδο από την ομάδα, τον Ιούνιο του 2010.

Λίγες μέρες αργότερα, ο Ραφαέλ Μπενίτεθ συμφώνησε να αναλάβει την θέση του προπονητή στην ομάδα της Ίντερ, από την οποία είχε πρόσφατα αποχωρήσει ο Ζοζέ Μουρίνιο για την ομάδα της Ρεάλ Μαδρίτης. Μετά από μέτριες εμφανίσεις της ομάδας στην Ιταλία και στην Ευρώπη, έχοντας προλάβει όμως να κατακτήσει με αυτήν το Σούπερ Κύπελλο Ιταλίας, το Ευρωπαϊκό Σούπερ Κάπ καθώς και το Διηπειρωτικό Κύπελλο για το 2010, η Ίντερ ανακοίνωσε την απομάκρυνση του από τον πάγκο της ομάδας στις 23 Δεκεμβρίου 2010.Μέτα την απόλυση από την διοίκηση της Ίντερ έμεινε για δυο χρόνια άνεργος.Τον Νοέμβριο του 2012 ανέλαβε την Τσέλσι του Ρόμαν Αμπράμοβιτς, όπου κατάφερε να κατακτήσει το Κύπελλο ΟΥΕΦΑ. Στο τέλος της χρονιάς η Τσέλσι ανακοίνωσε την λήξη του συμβολαίου του Ραφαέλ Μπενίτεθ με τον σύλλογο.Αμέσως μετά την απόλυση από την Τσέλσι ΦΚ η ιταλική ομάδα ΣΣΚ Νάπολι ανακοίνωσε την πρόσληψη του Ραφαέλ Μπενίτεθ ως προπονητή της ομάδας. Ο Ράφαελ Μπενίτεθ κατάφερε να κατακτήσει το κύπελλο Ιταλίας με την ΣΣΚ Νάπολι.Στο τέλος της σεζόν 2014-2015 ο Ραφαέλ Μπενίτεθ δεν δέχτηκε την πρόταση της ομάδας του για ανανέωση του συμβολαίου του και έτσι έμεινε ελεύθερος. Μετά τη λήξη του συμβολαίου του ο Ραφαέλ Μπενίτεθ δέχτηκε την πρόταση της Ρεάλ Μαδρίτης, όπου υπέγραψε τριετές συμβόλαιο. Παρόλα αυτά, οι μέτριες εμφανίσεις της Ρεάλ Μαδρίτης όπως και οι κακές σχέσεις που δημιουργήθηκαν με τους ποδοσφαιριστές τον έφεραν στην έξοδο από το Σαντιάγο Μπερναμπέου.Μετά απο δύο μήνες αποχή από τους πάγκους ο Ραφαέλ Μπενίτεθ δέχτηκε να αναλάβει την προσπάθεια της Νιούκασλ Γιουνάιτεντ για να παραμείνει στην Πρέμιερ Λιγκ, παρόλο που με τον Ραφαέλ Μπενίτεθ η ομάδα έκανε εντυπωσιακές εμφανίσεις δεν κατάφερε να παραμείνει στην κορυφαία κατηγορία της Αγγλίας. Οι ιδιοκτήτες της ομάδας ικανοποιημένοι από τη δουλειά του Ραφαέλ Μπενίτεθ του ανανέωσαν το συμβόλαιο μέχρι το 2019. Τον Μάιο του 2017, οδηγεί την Νιούκαστλ στην κατάκτηση του πρωταθλήματος της Τσάμπιονσιπ για τη σεζόν 2016-17, εξασφαλίζοντας την άμεση επιστροφή της στην Πρέμιερ Λιγκ. Ο ίδιος συνέχισε στο τιμόνι της και την οδήγησε σε δύο άνετες παραμονές στην κατηγορία. Παρόλα αυτά τον Ιούνιο του 2019 αποχώρησε από τον σύλλογο μετά τη λήξη του συμβολαίου του.

Μετά από περίπου 1,5 χρόνο στην κινεζική Ντάλιαν Προφέσιοναλ, ο Ράφα Μπενίτεθ επέστρεψε στην Αγγλία, υπογράφοντας τριετές συμβόλαιο συνεργασίας με την Έβερτον. Η συγκεκριμένη επιλογή προκάλεσε αρκετές αντιδράσεις στους φίλους των «ζαχαρωτών» εξαιτίας της θητείας του Ισπανού τεχνικού στην Λίβερπουλ .

Παραπομπές
----------

1. ↑  «Έβερτον: Μπενίτεθ κι επίσημα παρά τις αντιδράσεις». *agones.gr*. Ανακτήθηκε στις 7 Ιουλίου 2021.